আইনগত কোনো বাধা না থাকায় একই পরিবার একাধিক শিল্প গ্রুপের মাধ্যমে ব্যাংকের টাকা ঋণ আকারে বের করে নিচ্ছেন। আর ওই ঋণ পরিশোধ না হওয়ায় একসময়ে তা ব্যাংকের বোঝা হয়ে যাচ্ছে। এভাবে ব্যাংকের খেলাপি ঋণ বাড়ছে। বাড়ছে মূলধন ঘাটতি। দেখা দিচ্ছে নগদ অর্থের সঙ্কট। কমে যাচ্ছে ব্যাংকের বিনিয়োগ সক্ষমতা। এ অবস্থা থেকে উত্তরণের উপায় খুঁজছে বাংলাদেশ ব্যাংক। ইতোমধ্যে ব্যবসায়ী গ্রুপের সংজ্ঞা নতুনভাবে নির্ণয়ের কাজ শুরু হয়েছে। বাংলাদেশ ব্যাংকের এক দায়িত্বশীল সূত্র এ তথ্য জানিয়েছে।